‘લોખંડી પુરૂષ’ સરદાર વલ્લભભાઈ પટેલની જગતની સૌથી ઉંચી પ્રતિમાનું લોકમાતા નર્મદાના તીરે નિર્માણ કરવાનું વડાપ્રધાન શ્રી નરેન્દ્રભાઈ મોદીજીનું સપનું અને મુખ્યમંત્રી શ્રી વિજયભાઈ રૂપાણીનું ‘મિશન’ સાકાર થયું તે ઐતિહાસિક પ્રસંગે દેશ-વિદેશથી સરદારના 37 સ્વજનો ખાસ ઉપસ્થિત રહ્યા હતા અને ‘સ્ટેચ્યુ ઓફ યુનિટી’ ના લોકાપર્ણની ઐતિહાસિક ક્ષણોના સાક્ષી બન્યા હતા. આ અભૂતપૂર્વ અવસરે ભાજપ અગ્રણી, ગુજરાત પવિત્ર યાત્રાધામ વિકાસ બોર્ડના પૂર્વઉપાધ્યક્ષ અને પક્ષના સૌરાષ્ટ્ર-કચ્છ પ્રવક્તા શ્રી રાજુભાઈ ધ્રુવ સાથેની એક અવિસ્મણીય મુલાકાતમાં સરદારના સ્વજનોએ ભાવવિભોર થતાં કહ્યું હતું કે, સરદારની વિદાયના લગભગ સાત દાયકા બાદ એક વિરાટ રાષ્ટ્રની વિરાટ પ્રતિભાને વિશ્ર્વની સૌથી ઊંચી પ્રતિમા સ્વરૂપે યથોચિત્ત સન્માન બક્ષવામાં આવ્યું છે. સરદારનું આ ભવ્યાતિભવ્ય સ્મારક માત્ર ભારત જ નહીં, સમસ્ત વિશ્ર્વની આવનારી અનેક પેઢીઓને લોખંડી મનોબળ સાથે, નિ:સ્વાર્થેભાવે એક રાષ્ટ્રની અનન્ય સેવા કઈ રીતે થઈ શકે તેની અનોખી પ્રેરણા પૂરી પાડતું રહેશે તેમાં શંકાને કોઈ સ્થાન નથી.